**Informatīvais ziņojums**

**„Par valsts budžeta apakšprogrammas 67.06.00 „Eiropas Kopienas iniciatīvas projektu un pasākumu īstenošana” ietvaros paredzētā līdzfinansējuma piešķiršanu”**

Informatīvais ziņojums „Par valsts budžeta apakšprogrammas 67.06.00 „Eiropas Kopienas iniciatīvas projektu un pasākumu īstenošana” ietvaros paredzētā līdzfinansējuma piešķiršanu” (turpmāk – informatīvais ziņojums) sagatavots pēc Kultūras ministrijas iniciatīvas, lai Kultūras ministrijai rastu nepieciešamo līdzfinansējumu Eiropas Savienības programmas „Kultūra” (2007 – 2013), Eiropas Savienības programmas „Radošā Eiropa” (2014. – 2020.gads) apakšprogrammas „Kultūra” un Eiropas Savienības programmas „Eiropa pilsoņiem” (2014 – 2020) 1.atbalsta darbības „Eiropas vēstures piemiņas pasākumi” (turpmāk kopā – Eiropas Savienības programmas) ietvaros atbalstīto projektu īstenošanai. Lai nodrošinātu projektu, kas saņem likuma „Par valsts budžetu 2016.gadam” valsts budžeta apakšprogrammā 67.06.00 „Eiropas Kopienas iniciatīvas projektu un pasākumu īstenošana” (turpmāk – apakšprogramma) ietvaros paredzēto līdzfinansējumu (turpmāk – līdzfinansējums) Kultūras ministrija 2016.gadā īsteno konkursu „Par likuma „Par valsts budžetu 2016.gadam” valsts budžeta apakšprogrammā 67.06.00 „Eiropas Kopienas iniciatīvas projektu un pasākumu īstenošana” ietvaros paredzētā līdzfinansējuma piešķiršanu” (turpmāk – konkurss) Eiropas Savienības programmu ietvaros atbalstītajiem projektiem.

Līdzfinansējuma nepieciešamības pamatojums:

Saskaņā ar 2006.gada 12.decembra Eiropas Parlamenta un Padomes lēmumu Nr.1903/2006/EK, ar ko izveido programmu „Kultūra” (2007 – 2013), programmas „Kultūra” (2007– 2013) vispārējais mērķis ir paplašināt Eiropas iedzīvotājiem kopīgu kultūras telpu, kuras pamatā ir kopējs kultūras mantojums, attīstot mākslinieku, kultūras darbinieku un programmas dalībvalstu kultūras iestāžu sadarbību kultūras jomā, lai veicinātu Eiropas pilsonības izveidi. Programma „Kultūra” (2007 – 2013) ir atvērta kultūras industrijām, kas nav audiovizuālās industrijas, jo īpaši mazajiem kultūras uzņēmumiem, ja šādas industrijas darbojas kā bezpeļņas struktūras kultūras jomā. Programmas „Kultūra” (2007 – 2013) īpašie mērķi ir šādi:

* sekmēt kultūras darbinieku starpvalstu mobilitāti;
* veicināt darbu un māksliniecisku un kultūras produktu starpvalstu apriti;
* sekmēt starpkultūru dialogu.

Saskaņā ar Eiropas Parlamenta un Padomes (ES) 2013.gada 11.decembra regulu Nr.1295/2013, ar kuru izveido programmu „Radošā Eiropa” (2014. –2020.gads) un atceļ Lēmumu Nr.1718/2006/EK, Lēmumu Nr.1855/2006/EK un Lēmumu Nr.1041/2009/EK, 12.pantu apakšprogrammas „Kultūra” prioritātes saistībā ar kultūras un radošās nozares transnacionālās darbības kapacitātes nostiprināšanu ir šādas:

* atbalsts darbībām, kas kultūras un radošo nozaru darbiniekiem nodrošina tādas prasmes, kompetences un zināšanas, kas palīdz stiprināt kultūras un radošās nozares, tostarp arī darbības, ar kurām veicina pielāgošanos digitālajām tehnoloģijām, pārbauda jaunas pieejas auditorijas piesaistīšanai un testē jaunus komercdarbības un pārvaldības modeļus;
* atbalsts pasākumiem, kas kultūras un radošo nozaru pārstāvjiem dod iespēju sadarboties starptautiskā līmenī un veidot starptautisku karjeru, un darbības Eiropas Savienībā un ārpus tās, ja iespējams, balstoties uz ilgtermiņa stratēģiju;
* atbalsts, lai stiprinātu Eiropas kultūras un radošās organizācijas un starptautisko sadarbības tīklu veidošanu ar mērķi veicināt profesionālu iespēju izmantošanu.

Apakšprogrammas „Kultūra” prioritātes saistībā ar transnacionālās aprites un mobilitātes veicināšanu ir šādas:

* atbalstīt starptautiskas viesizrādes, pasākumus, izstādes un festivālus;
* atbalstīt Eiropas literatūras apriti, lai nodrošinātu tās iespējami visplašāko pieejamību;
* atbalstīt auditoriju attīstību kā līdzekli tam, lai veicinātu interesi par Eiropas kultūras un radošo darbu, kā arī materiālo un nemateriālo kultūras mantojumu un uzlabotu pieeju tam.

Saskaņā ar Padomes (ES) 2014.gada 14.aprīļa regulu Nr.390/2014, ar kuru izveido programmu „Eiropa pilsoņiem” laikposmam no 2014. līdz 2020.gadam, programmas „Eiropa pilsoņiem” vispārīgie mērķi ir – veicināt pilsoņu izpratni par Eiropas Savienību, tās vēsturi un daudzveidību un stiprināt Eiropas pilsonību un uzlabot apstākļus pilsoniskajai un demokrātiskajai līdzdalībai Eiropas Savienības līmenī. Programmas īpašie mērķi ir šādi:

* veicinot debates, pārdomas un tīklu attīstību, uzlabot izpratni par atceri, ES kopējo vēsturi un vērtībām, un Eiropas Savienības mērķi, proti, veicināt mieru, Eiropas Savienības vērtības un tās tautu labklājību;
* sekmēt pilsoņu demokrātisko un pilsonisko līdzdalību Eiropas Savienības līmenī, pilnveidojot pilsoņu izpratni par Eiropas Savienības politikas veidošanas procesu un veicinot sabiedriskās iesaistīšanās, starpkultūru pasākumu un brīvprātīgā darba iespējas Eiropas Savienības līmenī.

Eiropas Komisija administrē šīs Eiropas Savienības programmas, izsludinot projektu uzsaukumus, izvērtējot projektu iesniegumus, uzraugot atbalstīto projektu īstenošanu un piešķirot finansējumu. Eiropas Komisija piešķirtais finansējums vienam projektam, atkarībā no Eiropas Savienības programmas un apakšprogrammas nevar pārsniegt 40 procentus līdz 80 procentus no kopējiem projekta izdevumiem. No Eiropas Komisijas piešķirtā finansējuma avansa maksājuma apmērs svārstās robežās no 40 procentiem līdz 70 procentiem, tādēļ nepieciešams nodrošināt Eiropas Savienības programmu atbalstīto organizāciju projektu darbību, nodrošinot līdzfinansējumu organizāciju finansējuma daļai no apakšprogrammas līdzekļiem.

Kultūras ministrija ir nacionālais Eiropas Savienības programmu kontakta punkts Eiropas Komisijas tīklā. Eiropas Savienības kultūras kontaktpunkta nodaļa ir Kultūras ministrijas struktūrvienība, kuras darbības mērķis ir nodrošināt efektīvu Eiropas Savienības programmu apgūšanu Latvijā.

Saskaņā ar Kultūrpolitikas pamatnostādnēm 2014. – 2020.gadam „Radošā Latvija” (apstiprinātas ar Ministru kabineta 2014.gada 29.jūlija rīkojumu Nr.401) viens no kultūrpolitikas ietekmes faktoriem ir globālā ekonomika un finanšu krīze. Globālā ekonomikas un finanšu krīze būtiski ietekmējusi kultūras attīstību gan Latvijā, gan Eiropā. Lai arī Latvijā ir vērojamas pozitīvas tendences izejai no krīzes, kopumā vēl jūtamas tās sekas, kas negatīvi ietekmē kultūras jomu. Eiropā krīzes ietekmē finansējums kultūrai samazinājies pat tādās augsti attīstītās valstīs kā Lielbritānija un Nīderlande. Toties pasaules valstīs, kuras krīze nav skārusi un kuras sekmīgi turpina ekonomikas augšupejas ceļu (Ķīna, Singapūra, Austrālija), ievērojami palielina publisko finansējumu kultūrai un radošo industriju atbalstam, pamatojot valsts investīcijas šajās jomās tieši ar nepieciešamību stimulēt vēl straujāku ekonomikas izaugsmi. Šī pieeja atspoguļo paradigmas maiņu pasaules ekonomikā – pāreju uz zināšanu ekonomiku. Izvirzot inovācijas kā galveno attīstības resursu un valstu konkurētspējas faktoru, pieaug kultūras un radošo industriju nozīme ikvienas valsts izaugsmes veicināšanā. To apzinoties, programmā „Radošā Eiropa” esošajam periodam 2014. – 2020.gadam palielināts finansējums par deviņiem procentiem, neraugoties uz kopējo tendenci samazināt Eiropas Savienības budžetu.

Konkursa apraksts:

Kopš 2010.gada Kultūras ministrija administrē konkursu Eiropas Savienības programmās atbalstītajiem projektiem. Arī pirms 2010.gada šāda veida līdzfinansējuma konkurss tika rīkots zem citas valsts budžeta apakšprogrammas 23.03.00 „Eiropas Savienības programmu kultūras jomā un ārvalstu finanšu palīdzības projektu nodrošināšana”. Programmu „Kultūra” (2007 – 2013) un programmu „Radošā Eiropa” (2014. – 2020.gads) apakšprogrammas „Kultūra” mērķis ir sekmēt kultūras nozarē strādājošo cilvēku starptautisko mobilitāti, atbalstīt kultūras un mākslas darbu starptautisko apriti un veicināt starpkultūru dialogu.

Uz līdzfinansējumu var pretendēt arī programmas „Eiropa Pilsoņiem” (2014 – 2020) 1.atbalsta darbības „Eiropas vēstures piemiņas pasākumi” projekti, kuru galvenais mērķis ir veicināt mieru un labklājību, kā arī aktualizēt vēsturisko vērtību nozīmi, īpaši atbalstot projektus, kuri atspoguļo galvenos pagrieziena punktus Eiropas vēsturē laika posmā no 20.gadsimta sākuma līdz mūsdienām, to nozīmi un sekas, ko Eiropa izjūt vēl šodien. Pretendentu vidū var būt Latvijas Republikas tiešās vai pastarpinātās valsts pārvaldes iestāde, atvasinātā publiskā persona, cita valsts iestāde, privāto tiesību juridiska persona.

Ik gadu Kultūras ministrija izstrādā konkursa nolikumu, kas paredz līdzfinansējuma sadali Eiropas Savienības programmās atbalstītajiem projektiem, daļēji sedzot pašu organizācijas līdzfinansējuma daļu. Konkursu izsludina divas reizes gadā (ar izņēmumu 2014.gadā) atkarībā no Eiropas Komisijas apstiprināto projektu rezultātu publicēšanas laikiem. Līdzfinansējumu piešķir laika periodam līdz vienam gadam – izdevumiem, ko veic pēc līguma ar Kultūras ministriju par līdzfinansējuma izlietošanu noslēgšanas.

Kultūras ministrija konkursu izsludina, publicējot sludinājumu oficiālajā izdevumā „Latvijas Vēstnesis”. Paziņojumu par konkursa rīkošanu ievieto Kultūras ministrijas tīmekļa vietnē ([www.km.gov.lv](http://www.km.gov.lv)), programmas „Radošā Eiropa” (2014. – 2020.gads) apakšprogrammas „Kultūra” informācijas punkta Latvijā tīmekļa vietnē ([www.km.gov.lv/radosaeiropa](http://www.km.gov.lv/radosaeiropa)) un programmas „Eiropa pilsoņiem” (2014 – 2020) informācijas punkta Latvijā tīmekļa vietnē ([www.km.gov.lv/eiropapilsoniem](http://www.km.gov.lv/eiropapilsoniem)).

Par konkursa ietvaros iesniegto projektu iesniegumu izvērtēšanu ir atbildīga Kultūras ministrijas izveidota projektu iesniegumu vērtēšanas komisija. Projekta iesniegumu vērtēšanai pēc kvalitātes kritērijiem, komisija nepieciešamības gadījumā kā ekspertus pieaicina Kultūras ministrijas Kultūrpolitikas departamenta pārstāvjus.

Kultūras ministrija pēc līguma projekta saskaņošanas ar līdzfinansējuma saņēmēju slēdz līgumu par līdzfinansējuma piešķiršanu projekta aktivitāšu īstenošanai.

Līdzfinansējuma saņēmējs pēc projekta aktivitāšu īstenošanas līgumā noteiktajā termiņā iesniedz Kultūras ministrijā pārskatu par piešķirtā līdzfinansējuma izlietojumu.

Piešķirtais līdzfinansējums:

Kopš 2010.gada, ikgadējais piešķirtais līdzfinansējums Eiropas Savienības programmu ietvaros apstiprināto projektu līdzfinansēšanai ir 86 318 *euro*. 2010.gadā līdzfinansējums piešķirts 15 projektiem, 2011.gadā – 17 projektiem, 2012.gadā – 21 projektam, 2013.gadā – 20 projektiem, 2014.gadā – 10 projektiem un 2015.gadā – 12 projektiem. Kopumā sešu gadu laikā piešķirts finansējums 517 910 *euro* (līdz 2013.gada beigām finansējums tika piešķirts latos) apmērā 95 projektiem. Vidēji katram projektam piešķirts aptuveni 5 452 *euro* liels līdzfinansējums.

 Piemēri:

 2012.gada programmas „Kultūra” (2007 – 2013) ietvaros atbalstītais daudzgadu sadarbības projekts *„Soft Control”*, kurā iesaistījās biedrība „Jauno mediju kultūras centrs „RIX-C””. Projekta ietvaros māksliniekiem atvērtas laboratorijas, radot iespēju īstenot eksperimentālus mākslas darbus. Projektā risinājās mijiedarbība starp mākslinieciski radošo procesu un zinātnisko darbību, rezultātā piesaistot jaunu auditoriju mākslas un zinātnes procesos.

 2010.gada programmas „Kultūra” (2007 – 2013) ietvaros atbalstītais daudzgadu sadarbības projekts *„ECAS- Networking Tomorrow’s Art For An Unknown Future”*, kurā iesaistījās biedrība „Nepieradinātās mūzikas un filmu mākslas biedrība „Skaņu mežs””. Projekts apvieno deviņas organizācijas no Eiropas Savienības dalībvalstīm, kuras vieno interese novatoriskajā mūzikā un ar to saistītajā mākslā, producēšanas un radošās apmaiņas jautājumos, kā arī novatoriskās mūzikas popularizēšanā. Projekts ilga piecus gadus un tajā ietvera aktivitāšu sēriju, kas sekmēja inovāciju un būtisku laikmetīgās kultūras lauka integrāciju. Projekta laikā notika jaundarbu prezentācijas, performances, simpoziji – dzīvās laboratorijas, novatoriskās mūzikas un ar to saistītās mākslas tīkli, visuresošā māksla un mūzika, rīki nezināmai nākotnei, lekcijas, semināri un mākslinieku rezidences.

 Projektu iesniegumu līdzfinansēšana:

Ņemot vērā pēdējo gadu tendenci Eiropas Savienības programmu projektiem kļūstot apjomīgākiem gan saturiski, gan finansiāli, ļoti svarīgi ir turpināt atbalstīt projektus ar līdzfinansējumu no apakšprogrammas. Kopš sācies jaunais Eiropas Savienības programmu darbības periods (2014 – 2020) piesaistītā finansējuma apjoms ir bijis svārstīgs, atsevišķos gadījumos nedaudz pieaudzis. 2014.gadā atbalstītajos „Radošā Eiropa” (2014 – 2020) apakšprogrammas „Kultūra” projektos, kuros iesaistījās Latvijas organizācijas, kopējais atbalsta apjoms no Eiropas Komisijas sastādīja aptuveni 8,7 milj. *euro*, 2015.gadā bija kritums, saistībā ar neatbalstītajiem literāro tulkojumu projektiem – nedaudz virs pieci milj. *euro*. Savukārt līdz šī gada 1.jūnijam (šobrīd vēl tiek gaidīti literāro tulkojumu projektu rezultāti) Eiropas Komisijas atbalstīto projektu finansējuma apjoms ar Latvijas organizāciju līdzdalību ir gandrīz astoņi milj. *euro*. 2014.gadā programmas „Eiropa pilsoņiem” (2014 – 2020) 1. darbības atbalsta aktivitātes „Eiropas vēstures piemiņas pasākumi” atbalstītajos projektos, kuros iesaistījušās Latvijas organizācijas, Eiropas Komisijas piešķirtais finansējums sastādīja 342 500 *euro*, 2015.gadā – 397 000 *euro*, bet šogad – 397 500 *euro*.

Ik gadu Kultūras ministrijas līdzfinansējuma atbalstītie projekti katrs spējis nodrošināt ar saviem pakalpojumiem aptuveni 2000 vietējo Latvijas iedzīvotāju. Ņemot vērā, ka ik gadu tiek atbalstīti vismaz 10 šādi projekti, tad kopējais vietējo iedzīvotāju skaits, kas saskārušies ar projekta aktivitātēm sastāda aptuveni 20 000. Atsaucoties uz šiem datiem plānots, ka turpmāko piecu gadu laikā vietējo iedzīvotāju skaits, kas būs guvuši labumu no Kultūras ministrijas līdzfinansējuma atbalstītajiem projektiem varētu sastādīt aptuveni 100 000 cilvēku.

Kultūras ministrija konkursa kārtībā sadalāmā nepieciešamā līdzfinansējuma sadalījums pa gadiem (*euro*):

|  |  |  |  |  |  |
| --- | --- | --- | --- | --- | --- |
| **2017.gads** | **2018.gads** | **2019.gads** | **2020.gads** | **2021.gads** | **Kopā** |
| 86 318 | 86 318 | 86 318 | 86 318 | 86 318 | 431 590 |

Sakarā ar to, ka pēc šā brīža Eiropas Savienības programmu darbības perioda (2014 – 2020) Eiropas Savienības programmām paredzētas aktivitātes arī pēc 2020.gada projektu uzsaukuma, un lai organizācijas varētu apgūt Eiropas Savienības projektu finansējumu, nepieciešams izsludināt līdzfinansējuma konkursu arī 2021.gadā.

Ņemot vērā līdz šim sekmīgi īstenoto projektu skaitu Eiropas Savienības programmu ietvaros un to nozīmīgo mērķu sasniegšanu, atsaucoties uz informatīvajā ziņojumā minēto, lai turpmākajos piecos gados varētu nodrošināt līdzfinansējumu valsts budžeta apakšprogrammas 67.06.00 „Eiropas Kopienas iniciatīvas projektu un pasākumu īstenošana” ietvaros Kultūras ministrijai nepieciešams finansējums 431 590 *euro* apmērā no 2017. līdz 2021.gadam, katru gadu piešķirot 86 318*euro* Eiropas Savienības programmu ietvaros atbalstītajiem projektiem, kurus īsteno vai kuros iesaistās Latvijas Republikas tiešās vai pastarpinātās valsts pārvaldes iestādes, atvasinātās publiskās personas un citas valsts iestādes un privāto tiesību juridiskas personas.

Kultūras ministre D.Melbārde

Vīza: Valsts sekretārs S.Voldiņš

29.08.2016. 09:55

1785

A.Lukins, 67330289

Andrejs.Lukins@km.gov.lv